Kan fortsatt ta litt tid

Det kan være tungt å følge opp suksess, noe Molde har fått erfare de siste to årene. For tre ligagull og to cupmesterskap på fire sesonger (2011-14), med The Double som toppen, har kanskje ført til at luften har gått litt ut av Moldes gull-hunger.

Det skal Ole Gunnar Solskjær gjøre noe med denne sesongen, og med seg har han fått tilbake Mark Dempsey, assistenten i gullsesongene 2011 og 2012. Dempsey kalles «Moldes beste signering», og det skal jobbes på feltet nå – for at Molde skal kappe ned på Rosenborgs forsprang (var 24 poeng bak i 2016).

VG tror avstanden kortes, men vi tror fortsatt at det vil ta mer enn denne sesongen før Molde igjen sloss om ligatittelen. Avstanden, i kvalitet spiller for spiller, virker fortsatt å være for stor, etter at Molde har byttet ut omtrent hele gull-laget sitt fra 2012.